Document ID: 32004L0014

Direktiva Komisije 2004/14/ES
z dne 29. januarja 2004
o spremembi Direktive 93/10/EGS o materialih in izdelkih iz regenerirane celulozne folije, namenjenih za stik z živili
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/109/EGS z dne 21. decembra 1988 o približevanju zakonodaje držav članic o materialih in izdelkih, namenjenih za stik z živili [1], kakor je bila spremenjena z Uredbo (ES) št. 1882/2003 Evropskega parlamenta in Sveta [2], in zlasti člena 3 Direktive,
po posvetovanju z Znanstvenim odborom za prehrano,
ob upoštevanju naslednjega:
(1) Direktiva Komisije 93/10/EGS z dne 15. marca 1993 o materialih in izdelkih iz regenerirane celulozne folije, namenjenih za stik z živili [3], kakor je bila spremenjena z Direktivo 93/111/ES [4], se uporablja za regenerirano celulozno folijo in določa seznam dovoljenih snovi skupaj z omejitvami njihove uporabe. Navedena direktiva zajema regenerirane celulozne folije, s premazom ali brez, pri čemer so premazi izdelani samo iz snovi, navedenimi na seznamu.
(2) Glede na tehnološki razvoj je treba odobriti novo vrsto regenerirane celulozne folije s premazom iz plastične mase, ki jo je možno kompostirati in je biološko razgradljiva. Ta nova vrsta regenerirane celulozne folije je v skladu z okoljskimi zahtevami iz Direktive 94/62/ES Evropskega parlamenta in Sveta z dne 20. decembra 1994 o embalaži in odpadni embalaži [5], kakor je bila spremenjena z Uredbo (ES) št. 1882/2003. Zato je tako dovoljenje v interesu skladnosti zakonodaje Skupnosti.
(3) Določbe, ki naj se uporabljajo za regenerirane celulozne folije, morajo biti posebne glede na naravo plasti, ki je v stiku z živili. Zato morajo biti zahteve za regenerirane celulozne folije s premazom iz polimernega materiala drugačne od tistih, ki so predvidene za regenerirane celulozne folije brez premaza ali s premazom, pridobljenim iz celuloze.
(4) Pri izdelavi vseh vrst regeneriranih celuloznih folij, vključno z regeneriranimi celuloznimi folijami s premazom iz plastične mase, je treba uporabljati le dovoljene snovi.
(5) Za regenerirane celulozne folije s premazom iz plastične mase mora biti plast, ki je v stiku z živili, iz materiala, podobnega materialom in izdelkom iz plastične mase, namenjenim za stik z živili. Zato je primerno, da se določbe, predvidene v Direktivi Komisije 2002/72/ES z dne 6. avgusta 2002 o materialih in izdelkih iz plastične mase, namenjenih za stik z živili [6], uporabljajo tudi za take folije.
(6) Zaradi enotnosti zakonodaje Skupnosti je preverjanje skladnosti regeneriranih celuloznih folij s premazom iz plastične mase in mejnih vrednosti migracije iz Direktive 2002/72/ES treba opraviti skladno z določbami iz Direktive Sveta 82/711/EGS z dne 18. oktobra 1982 o določitvi temeljnih pravil za preskušanje migracije sestavin materialov in izdelkov iz plastične mase, namenjenih za stik z živili [7], kakor je bila nazadnje spremenjena z Direktivo Komisije 97/48/ES [8], in Direktivo Sveta 85/572/EGS z dne 19. decembra 1985 o določitvi seznama modelnih raztopin za preskušanje migracije sestavin materialov in izdelkov iz plastične mase, namenjenih za stik z živili [9].
(7) Vrsto polimerov, uporabljenih za premaz, je treba črtati s seznama dovoljenih snovi iz Direktive 93/10/EGS, ker so zajete z določbami Direktive 2002/72/ES, ki se uporabljajo za regenerirane celulozne folije s premazom iz plastične mase.
(8) S seznama dovoljenih snovi iz Direktive 93/10/EGS je treba črtati štiri topila, ker so na voljo novi podatki, ki kažejo na tveganja za reprodukcijo, in ker se pri proizvodnji regenerirane celulozne folije ne uporabljajo več. Prav tako je treba s seznama črtati nekatera mehčala, ki se ne uporabljajo več.
(9) Spremeniti je treba tudi omejitev uporabe 2-etilheksil difenil fosfata (sopomenka: difenil 2-etilheksil ester fosforjeve kisline) iz Direktive 93/10/EGS tako, da se upošteva mnenje Znanstvenega odbora za prehrano z dne 19. marca 1998.
(10) Direktivo 93/10/EGS je torej treba ustrezno spremeniti.
(11) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
Direktiva 93/10/EGS se spremeni:
1. v členu 1(3) se črta točka (a);
2. vstavi se člen 1a:
"Člen 1a
Regenerirana celulozna folija iz člena 1(2) spada v eno od naslednjih skupin:
(a) folija iz regenerirane celuloze brez premaza;
(b) regenerirana celulozna folija s premazom, pridobljenim iz celuloze;
ali
(c) regenerirana celulozna folija s premazom iz plastične mase."
3. člen 2(1) se nadomesti z:
"1. Za izdelavo regenerirane celulozne folije iz točk (a) in (b) člena 1a se uporabljajo samo snovi ali skupine snovi, navedene v Prilogi II, in samo z omejitvami, določenimi v navedeni prilogi."
4. vstavi se člen 2a:
"Člen 2a
1. Za izdelavo regenerirane celulozne folije iz člena 1a(c) se pred premazom uporabljajo samo snovi ali skupine snovi, navedene v prvem delu Priloge II, in samo z omejitvami, določenimi v navedeni prilogi.
2. Za izdelavo premaza, ki se uporablja za regenerirano celulozno folijo iz odstavka 1, se uporabljajo samo snovi ali skupine snovi, navedene v prilogah od II do VI k Direktivi 2002/72/ES, in samo z omejitvami, določenimi v navedenih prilogah.
3. Brez poseganja v odstavek 1 so materiali iz izdelki iz regenerirane celulozne folije iz člena 1a(c) v skladu s členi 2, 7 in 8 Direktive 2002/72/ES."
5. Priloga II se spremeni v skladu s Prilogo k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 29. julija 2005. Besedilo teh predpisov takoj posredujejo Komisiji skupaj s korelacijsko tabelo med posredovanimi predpisi in to direktivo.
Države članice uporabijo navedene predpise tako, da:
(a) od 29. julija 2005 dovolijo trgovino z regenerirano celulozno folijo, namenjeno za stik z živili, in njeno uporabo v skladu s to direktivo;
(b) od 29. januarja 2006 prepovejo izdelavo in uvoz v Skupnost regenerirane celulozne folije, ki je namenjena za stik z živili, in ki ni v skladu z določbami te direktive. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 29. januarja 2004

Labels: 1
17
20
0
3
15